PMB-skieter vas danksy kringtelevisiekameraArgieffoto Kringtelevisiebeeldmateriaal is gebruik om ŉ man in Pietermaritzburg in hegtenis geneem nadat hy ŉ ander man in dié dorp in KwaZulu-Natal doodgeskiet het. Kapt. Thulani Zwane, ŉ polisiewoordvoerder, het aan Maroela Media gesê die voorval het Sondagoggend omstreeks 06:25 in Kerkstraat plaasgevind. “Die man wat geskiet is, se identiteit is onbekend,” het Zwane gesê. “Die rede vir die skietery is ook nog nie in hierdie stadium bekend nie.” Die 36-jarige verdagte sal na verwagting Maandag in die Pietermaritzburg-landdroshof verskyn. Chris Botha, ŉ woordvoerder van Netcare 911, het gesê die man was reeds dood toe paramedici by die toneel opgedaag het.